เฟร์มิน โลเปซ

เฟร์มิน โลเปซ มาริน (เกิด 11 พฤษภาคม ค.ศ. 2003) เป็นนักฟุตบอลชายสเปน ปัจจุบันลงเล่นในตำแหน่งกองกลางให้แก่บาร์เซโลนา สโมสรในลาลิกา และทีมชาติสเปน
สโมสรอาชีพ.
อาชีพช่วงต้น.
เฟร์มิน เกิดในเอลกัมปิโย เวลบา แคว้นอันดาลูเซีย เขาเริ่มต้นอาชีพนักฟุตบอลกับทีมเยาวชนในท้องถิ่นของสโมสรเอลกัมปิโย ก่อนย้ายสู่เรเกรอาติโบ และเรอัลเบติส ในปี ค.ศ. 2012 ในช่วงกลางปี ค.ศ. 2016 เข้าได้ย้ายเข้าสู่ศูนย์ฝึกฟุตบอลลามาซิอา ของบาร์เซโลนา
บาร์เซโลนา.
ฤดูกาล 2022–23 : ยืมตัวไปลินาเรส.
ในวันที่ 19 สิงหาคม ค.ศ. 2022 เฟร์มิน เซ็นสัญญาอาชีพกับบาร์เซโลนา เป็นเวลาสองปี จนถึง ค.ศ. 2024 แล้วจึงปล่อยตัวไปลงเล่นให้แก่ลินาเรสเดปอร์ติโบ สโมสรอาชีพในปริเมราเฟเดราซิออน ด้วยสัญญายืมตัว เขาได้ลงเล่นนัดแรกในระดับอาชีพในวันที่ 28 สิงหาคม โดยได้ลงเล่น 84 นาที ในนัดแรกของฤดูกาลที่เอาชนะเมริดา 2–0 ในวันที่ 30 ตุลาคม ปีเดียวกัน เขาทำประตูแรกในระดับอาชีพในนัดที่เอาชนะราโยมาฆาดาโอนดา 2–1 เขาจบฤดูกาลด้วยผลงาน 12 ประตูจากการลงเล่น 40 นัด จากที่สโมสรลงแข่งขันทั้งหมด 41 นัด 
ฤดูกาล 2023–24 บาร์เซโลนาชุดใหญ่.
หลังจากผลงานการฝึกซ้อมที่ยอดเยี่ยมกับบาร์เซโลนาในช่วงก่อนเริ่มฤดูกาลใหม่ เฟร์มิน ถูกเรียกติดทีมชุดใหญ่ไปแข่งขันนัดกระชับมิตรก่อนเริ่มฤดูกาล ในเดือนกรกฎาคม ค.ศ. 2023 เขาได้รับการชื่นชมหลังจากทำผลงานได้อย่างแข็งแกร่งให้แก่บาร์เซโลนา หลังทำประตูและแอสซิสต์ในนัดกระชับมิตรที่เอาชนะเรอัลมาดริด 3–0 ในวันที่ 29 กรกฎาคม ค.ศ. 2023 ที่อาร์ลิงตัน หลังจากจบนัด ชาบี ผู้จัดการทีม กล่าวยืนยันว่า เฟร์มิน จะอยู่กับทีมชุดใหญ่ในการแข่งขันฤดูกาล 2023–24
ในวันที่ 27 สิงหาคม ค.ศ. 2023 เฟร์มิน ลงเล่นนัดแรกลาลิกา ในนัดที่บาร์เซโลนาเอาชนะบิยาร์เรอัล 4–3 ที่เซรามิกา สองวันหลังจากนั้น เขาได้ต่อสัญญาฉบับใหม่กับสโมสรออกไปจนถึงวันที่ 30 มิถุนายน ค.ศ. 2027 โดยมีค่าฉีกสัญญา 400 ล้านยูโร ในวันที่ 10 กันยายน ปีเดียวกัน เฟร์มิน ได้ลงเล่นให้แก่ทีมชุดสำรอง หลังจากได้ร้องขอและได้รับอนุญาติจากชาบี ซึ่งเขาถูกไล่ออกหลังจากได้รับใบเหลืองที่สอง ในนัดที่แพ้ฌิมนัสติกเดตาร์ราโกนา 1–0 หลังจากนั้น เฟร์มิน กลับมาร่วมทีมชุดใหญ่ และได้ลงเล่นในยูฟ่าแชมเปียนส์ลีกนัดแรก ในวันที่ 19 กันยายน ในรอบแบ่งกลุ่มนัดที่เอาชนะรอยัลอันต์เวิร์ป 5–0 จากการเปลี่ยนตัวลงมาแทนกาบิ ในนาทีที่ 58 สัปดาห์ถัดมา เขาทำประตูแรกให้แก่บาร์เซโลนา ในลาลิกานัดที่ไปเยือนมายอร์กา โดยถูกเปลี่ยนตัวลงมาแทนอูรีออล รูเมว ในนาทีที่ 64 ขณะที่บาร์เซโลนาตามหลัง 2–1 ซึ่งเฟร์มินทำประตูตีเสมอในนาทีที่ 75 ช่วยให้ทีมได้รับหนึ่งคะแนนจากการเสมอกัน 2–2
ในวันที่ 25 ตุลาคม ค.ศ. 2023 เฟร์มิน ทำประตูแรกได้ในนัดแรกที่ได้ลงเล่นเป็นผู้เล่นตัวจริงในยูฟ่าแชมเปียนส์ลีก ในนัดเหย้าที่บาร์เซโลนาเอาชนะชัคตาร์ดอแนตสก์ 2–1 ซึ่งเขาได้รับรางวัลผู้เล่นยอดเยี่ยมประจำนัด ในนัดที่ 36 จาก 38 นัดของฤดูกาลลาลิกา เขาทำสองประตูช่วยให้ทีมเอาชนะอัลเมริอา 2–0 ที่สนามกีฬาโปเวร์โอเซร์ เขาได้รับรางวัลผู้เล่นยอดเยี่ยมประจำนัด และยังทำให้บาร์เซโลนาการันตีตำแหน่งรองชนะเลิศลาลิกา และการผ่านเข้าไปลงเล่นซูเปร์โกปาเดเอสปัญญา แม้ฤดูกาลจะเหลืออีกสองนัด
ฤดูกาล 2024–25 ได้รับการขยายสัญญา.
ในวันที่ 31 ตุลาคม ค.ศ. 2024 เฟร์มิน ได้ต่อสัญญาฉบับใหม่กับบาร์เซโลนาออกไปจนถึงวันที่ 30 มิถุนายน ค.ศ. 2029 โดยมีค่าฉีกสัญญา 500 ล้านยูโร ในวันที่ 6 พฤศจิกายน เฟร์มิน ทำประตูช่วยให้ทีมเอาชนะเรดสตาร์เบลเกรด 5–2 ในรอบลีกของยูฟ่าแชมเปียนส์ลีก ในวันที่ 8 มกราคม ค.ศ. 2025 เขาได้ลงเล่นในซูเปร์โกปาเดเอสปัญญา รอบรองชนะเลิศ ซึ่งเอาชนะอัตเลติกบิลบาโอ 2–0 จากการเปลี่ยนตัวลงมาแทนลามิน ยามัล ในนาทีที่ 63 ช่วยให้ทีมผ่านเข้าสู่รอบชิงชนะเลิศ ซึ่งเขาไม่ได้ลงเล่นในนัดดังกล่าว อย่างไรก็ตาม บาร์เซโลนาเอาชนะเรอัลมาดริดในนัดชิงชนะเลิศ ทำให้ เฟร์มิน คว้าแชมป์แรกในระดับอาชีพ
ระดับทีมชาติ.
เยาวชน.
ในวันที่ 6 ตุลาคม ค.ศ. 2023 เฟร์มิน ได้รับการเลือกจากซันติ เดเนีย ให้เป็นส่วนหนึ่งของทีมชาติสเปน รุ่นอายุไม่เกิน 21 ปี โดยเขาได้ลงเล่นนัดแรกในวันที่ 13 ตุลาคม ในนัดที่เสมอกับอุสเบกิซสถาน อายุไม่เกิน 23 ปี 0–0 ที่ทาชเคนต์ ในอีกสี่วันถัดมา เขาได้ลงเล่นในฟุตบอลชิงแชมป์แห่งชาติยุโรป รุ่นอายุไม่เกิน 21 ปี 2025 รอบคัดเลือก และทำประตูช่วยให้ทีมเอาชนะคาซัคสถาน 4–0 ที่อัสตานาอารีนา
ชุดใหญ่.
ในวันที่ 27 พฤษภาคม ค.ศ. 2024 เฟร์มิน ได้รับเลือกให้เป็นส่วนหนึ่งของทีมชาติสเปนชุดใหญ่เพื่อลงแข่งขันกระชับมิตร ซึ่งเป็น 29 คนเบื้องต้นก่อนการคัดเลือกเป็น 26 คนสุดท้าย เพื่อแข่งขันฟุตบอลชิงแชมป์แห่งชาติยุโรป 2024 ในวันที่ 5 มิถุนายน เขาได้ลงเล่นให้แก่ทีมชาติเป็นนัดแรก ในนัดที่เอาชนะอันดอร์รา 5–0 ที่เอสตาดิโอนูเอโบบิเบโร จากการเปลี่ยนตัวลงมาแทนเปดริ ในนาทีที่ 62 เขายังสามารถแอสซิตส์ให้แก่เฟร์รัน ตอร์เรส ทำประตูสุดท้ายในนัดนี้ได้อีกด้วย
ในที่สุด เฟร์มิน ได้รับเลือกให้เป็น 26 คนสุดท้ายที่ได้ลงแข่งขันฟุตบอลชิงแชมป์แห่งชาติยุโรป 2024 ที่ประเทศเยอรมนี โดยเขามักเป็นตัวสำรองที่ไม่ได้ถูกส่งลงเล่น ซึ่งได้ลงเล่นเพียงนัดเดียวในรอบแบ่งกลุ่ม นัดสุดท้าย ช่วยให้สเปนเอาชนะแอลเบเนีย 1–0 ที่ดึสเซิลดอร์ฟ จากการเปลี่ยนตัวลงมาแทนมิเกล โอยาร์ซาบัล ในนาทีที่ 62 ในที่สุด สเปน สามารถคว้าแชมป์รายการนี้ได้สำเร็จ นับเป็นแชมป์แรกในระดับทีมชาติชุดใหญ่ของเขา
ในเดือนกรกฎาคม ปีเดียวกัน เฟร์มิน ได้รับเลือกให้เป็นส่วนหนึ่งของทีมรุ่นอายุไม่เกิน 23 ปี เพื่อแข่งขันโอลิมปิกฤดูร้อน 2024 เขาได้ลงเล่นทุดนัดให้แก่ทีม และทำ 6 ประตู จากการแข่งขันรวม 6 นัด รวมถึง 2 ประตูในรอบชิงเหรียญทอง ช่วยให้สเปนเอาชนะฝรั่งเศส 3–5 และกลายเป็นผู้ทำประตูสูงสุดเป็นลำดับที่สองของการแข่งขัน เป็นรองเพียงซอฟียาน ราฮิมี เฟร์มิน และอาเลกซ์ บาเอนา กลายเป็นเพียงสองจากสามคน ที่ชนะเลิศทั้งเหรียญทองโอลิมปิก และฟุตบอลชิงแชมป์แห่งชาติยุโรปในปีเดียวกัน หลังจากอัลเบิร์ต รุสต์ ผู้รักษาประตูทีมชาติฝรั่งเศส ทำได้ในปี ค.ศ. 1984
เกียรติประวัติ.
บาร์เซโลนา
สเปน อายุไม่เกิน 23 ปี
สเปน